
Сцената е подредена, като стая от  традиционно българско жилище. Има огнище, софра, столчета, люлка. Влизат три орисници.


ПЪРВА ОРИСНИЦА:    У-у  че студ!

ВТОРА ОРИСНИЦА:  Такъв голям сняг!

ТРЕТА  ОРИСНИЦА:   Тука ли е ?

ПЪРВА ОРИСНИЦА:  Стигнахме

ВТОРА ОРИСНИЦА:  Тука е 

Приближават до люлката. Оглеждат се.
ПЪРВА ОРИСНИЦА:    Няма никой. Детето е само. 

ТРЕТА  ОРИСНИЦА:  Колко е малко.

ВТОРА ОРИСНИЦА:  Само на три дни е.

ПЪРВА ОРИСНИЦА:  Днес трябва да го орисаме. Нали за това изминахме толкова    

                                        дълъг път.

 Майката влиза , вижда орисниците и остава до вратата, без те да я забележат.Орисниците се надвесват  над люлката и наричат:
 
ПЪРВА ОРИСНИЦА:    Да расте здраво и силно.

ВТОРА ОРИСНИЦА:  Голям юнак да стане.

ТРЕТА  ОРИСНИЦА:  Да има къща пълна с имане.

Първата орисница тръгва към огнището
ПЪРВА ОРИСНИЦА:    Я да видим сега каква гощавка са ни приготвили.

ВТОРА ОРИСНИЦА:  Има ли оставено нещо за нас край огнището?

До този момент майката е слушала орисниците без те да я забележат.
 
СТОПАНКАТА:  Има, има. Добре сте дошли. Сполай ви за добрата орисия, която  отредихте на детето ми. Заповядайте. Седнете по-близо до огнището  да похапнете и да се стоплите.Сигурно сте премръзнали.

ПЪРВА ОРИСНИЦА:   Че измръзнахме – измръзнахме, ама такава ни е работата.

ВТОРА ОРИСНИЦА:  Роди ли се дете – на третия ден трябва да го орисаме

ПЪРВА ОРИСНИЦА:   То добре , че се роди преди Коледа.

ТРЕТА  ОРИСНИЦА:  Ако се роди дете през мръсните дни /от Коледа до Йордановден/ може да вампиряса.

ВТОРА ОРИСНИЦА:  Тогава майката трябва за един ден да изтъче платно, от него да ушие ризка и да я облече на детето.

Докато разговарят орисниците похапват от „поканата”. И се готвят да си тръгват.
 
ПЪРВА ОРИСНИЦА:   Ами ние си свършихме работата. Гостиха ни.Време е да си  ходим.

ВТОРА ОРИСНИЦА:  Ами да тръгваме.

СТОПАНКАТА:  Чакайте, къде ще ходите в такова време. Останете. Бъдни вечер  е. Ще ни гостувате и заедно ще посрещнем Коледа.

  Орисниците се споглеждат.
ТРЕТА  ОРИСНИЦА:  Че  да останем.

ВТОРА ОРИСНИЦА:  Ами ние за никъде не бързаме.

СТОПАНКАТА: Ей сега ще дойде и стопанинът ми. Той отиде да нахрани животните и  да приготви бъдника.

ПЪРВА ОРИСНИЦА:   Ами ти стопанке, приготви ли трапезата за тази вечер?

ВТОРА ОРИСНИЦА:  Сега на Бъдни вечер е първата кадена вечеря от Коледните празници.

ТРЕТА  ОРИСНИЦА:Ястията да са само постни, а на брой трябва да са седем или девет.

СТОПАНКАТА:  Всичко сме приготвили. Нали имаме моми в  къщата. Те са ми вече помощнички. 

Вика дъщерите  си. Те влизат, носейки съдове с ястия. Започват да ги нареждат на софрата , но орисниците ги спират.
 
ПЪРВА ОРИСНИЦА:   А-а-а не така!

СТОПАНКАТА:  Боже, как щях да забравя! Тази вечер вечерята се слага не на софрата, а на земята. Отдолу ще постелем слама.

Праща малките деца да донесат слама. Влизат малките деца и носят стиски слама. Майката разпръсква сламата и върху нея постила месал. Нарежда ястията.
 
СТОПАНКАТА:  /Изброява ястията/ Имаме от всичко . Да има всичко през годината.

ПЪРВА ОРИСНИЦА:   Тъй трябва. 

 
ВТОРА ОРИСНИЦА:  Да е богата годината.

Влиза стопанинът.Носи пън-бъдник и палешник. 

СТОПАНИН:  О-о-о , имаме скъпи гости, пък аз се забавих докато приготвя бъдника.

Малко момче  : Тате, как се приготвя бъдникът? 

СТОПАНИН: Избира се голям пън, за да може да гори през цялата нощ, пробиваме дупка в него и в нея слагаме тамян и миро. След това трябва да я   запечатаме с восък от пчелина. 

СТОПАНКАТА: Хайде всички да сядаме около трапезата , че днес се вечеря рано , за  да узреят рано житата.

ТРЕТА  ОРИСНИЦА: И никой небива да става от трапезата , докато вечеряме, за да не стават кокошките от полозите през годината.

СТОПАНКАТА: Кажи молитвата

СТОПАНИН:   „Отче наш,

                            Който си на небесата!

                             Да се свети Твоето име;

                             Да дойде Твоето царство;

                             Да бъде Твоята воля;

                              Както на Небето,

                             Така и на Земята;

                              Насъщния ни хляб дай ни днес;

                              И прости нам дълговете ни ,

                              Както и ние прощаваме на нашите длъжници;

                            И не въведи нас в изкушение,

                             Но избави ни от лукавия.

                             Амин!

                          /След ритуала за началото на вечерята оставя първото парче пред  иконата / 
Хайде сега, най-напред на Господ и Богородица да ни помагат! След това за къщата , а сега и на всички вас , та да ви видим  късмета

     МАЛКО МОМИЧЕ/: Ето у мен е паричката.

СТОПАНИН: Я виж ти кой бил късметлията  . Да си ми жива и здрава , дъще.                                

МОМА  :  Отчупва късче от своя хляб. Първия  залък ще го сложа тази вечер под възглавницата си. Когото сънувам, за него ще се оженя. 

                 Другите моми правят същото
 
СТОПАНКАТА: Забравих да сложа солта. 

        Едно от децата иска да стане и да я донесе, но майката го спира
 
СТОПАНКАТА:  Не бива да се става от трапезата тази вечер, за да не стават кокошките от полозите. 

СТОПАНИН:  Ще стана аз, но ще вървя приведен, за да се приведат житата от зърно    през годината.

 СТОПАНКАТА:  Като си станал , сложи и тези люспи от лук край огнището. Те са дванадесет , за всеки месец от годината.

ВТОРА ОРИСНИЦА:  По тях ще разберете , кой месец ще е дъждовен и кой сух.

ПЪРВА ОРИСНИЦА:   /Раздава орехи/  Я сега вземете по един орех и го счупете. По  него ще разберем здрави ли ще сте през годината.

СТОПАНКАТА:  Хапнахме добре. Сега всички трябва да станем заедно , за да се излюпят наведнъж пилетата. 

ТРЕТА  ОРИСНИЦА: Трапезата не се прибира цяла нощ. Само я придърпайте към  стената. Тези дни бродят и добри и лоши духове , и те може да  похапнат.

ВТОРА ОРИСНИЦА : Я сега малките деца да се потъркалят на сламата на една страна , за да полегнат на една страна житата. 

СТОПАНИН:  /Сяда до огнището , а децата около него/ От бъдника   хвърчат много искри, това показва , че годината ще е плодородна. 

СТОПАНКАТА: Дай Боже!

      Гледат люспите лук
СТОПАНИН: Януари ще вали.

СТОПАНКАТА: И май ще е дъждовен.

Децата също гледат люспите.  
СИН ГОЛЯМ /КОЛЕДУВА  : Аз може ли да тръгвам вече?

СТОПАНИН: Къде ще ходиш по това време?

 
СТОПАНКАТА: Как къде , ами ще коледува . Време му е вече, ерген е .

 
СТОПАНИН: Върви. И да не прескочите нашата къща .

 
Малките момчета питат кога ще станат коледари.
 
 СТОПАНИН: Когато пораснете колкото гегата на ботьо си.

Чува се песента на коледари. Влизат коледарите.
 
КОЛЕДАРИ  - ПЕЯТ   : Станенине, господине,
                                          ой Коладе, мой Коладе! -
                                         че ти идат добри гости ,    

                                           добри гости коледари
                                               Стани нине, господине

                                          тебе пеем домакине  .

СТОПАНИН: Добре сте ни дошли, коледари! Заповядайте! Ха попейте на къщата.

КОЛЕДАР: Добро утро болярине

                     Добър сме ти глас донели

                     Овци ти се обагнили

                      Все агънца ваклушки

                      Кобилки се ожребили

                      Все кончета златогриви.

                      Кравици се изтелили

                      Все теленца шарени

                      Кошери ти изроили

                      Все пчелици работливи.

                      От бога ти мното здраве 

                      А от назе веселбица.

СТОПАНКАТА: За добрите думи сме ви приготвили щедри дарове.

                              Поднася голям кравай. Стопанинът изважда пара и я поставя на кравая. Коледар го поема , вдига го високо и нарича благословията: Тоз кравай,
сят-пресят, вит-превит,
пред Бога печен,
на нас наречен.
Колко зрънца са у него,
млети и премлети,
вети и превети,
сети и пресети,
толкоз здраве,
в тая къща!


- Речете, дружина: Амин!
 
Да са здрави и силни момците

Момците още момите!

Кажете дружина „Да бъде”

Малките момичета раздават кравайчета , плодове и орехи.
 КОЛЕДАР: Ой ви, момци коледари, чака ни дълъг път! Да тръгваме .

 
На излизане коледарите пеят :
 Похвали се малка мома,

Че е мома над момите,

Ой, коледо, мой коледо

Де я дочу ясна слънце

Ой, коледо, мой коледо…

Всички излизат да изпратят коледарите. Остават само орисниците.
 
ПЪРВА ОРИСНИЦА:   Минаха коледарите , но това е само началото на празниците

ВТОРА ОРИСНИЦА:След няколко дни е Нова година – Васильовден .

ПЪРВА ОРИСНИЦА: За този празник се готви цялото семейство , но с най – голямо нетърпение го очакват малките момчета , защото тогава ще минат от къща на къща, като сурвакари. Ще наричат за здраве е берекет и ще получат от домакините сладки дарове.

ТРЕТА  ОРИСНИЦА: Този ден се чака с много трепет и от момите. Девойките , на които им предстои женитба , се събират на чешмата и извършват старинен обряд – Тайлада . Този обичай е запазен от дълбока древност , от времената , когато славяните са почитали богинята Лада . Към нея се обръщат в припяванията се девойките , с надежда да им открие коя за какъв момък ще се омъжи.

ВТОРА ОРИСНИЦА   А ние ще поседнем тук при вас и заедно ще видим как се празнува този празник

Орисниците сядат при публиката. Сцената остава празна. Влиза стопанката . Суети се около огнището. След нея влиза и стопанинът. Той носи сурвачки . Оставя ги до стената.
СТОПАНИН: Още ли не са станали сурвакарите?

СТОПАНКА: Ей сега ще притропат. Ти приготви ли сурвачките?

СТОПАНИН: Още вчера ги приготвихме.

СТОПАНКАТА: А сетихте ли се да ми оставите дрян и за баницата с късметите?

СТОПАНИН: Оставили сме . Ей го край огнището.

Влизат малките момчета. Бързат да вземат сурвачките.Майката ги спира.
 
СТОПАНКАТА: Не бързайте толкова ! Рано е . Първо ще закусите. Пийнете си малко млекце.

Децата пият бързо от една паница мляко и се готвят да тръгват.
 
СТОПАНКАТА: Оправя им торбичките  И да не прескочите някоя комшийска къща. У леля си Пена най-напред да идете , че тя каквато е ранобудна, кой знае от кога ви чака.

Влизат големите момичета
ГОЛЯМА ДЪЩЕРЯ:  Вие още ли не сте тръгнали? Хайде не се бавете, че сега ще дойдат момите от махалата да правим тайлада. Не искаме да ни се пречкате.

Сурвакарите тръгват. Стопанинът излиза след тях да ги изпрати.
 
 
СТОПАНКАТА: Ами вие всичко ли приготвихте за тайладата?

ГОЛЯМА ДЪЩЕРЯ:  Всичко. От снощи съм приготвила  менчето за мълчаната вода 

СТОПАНКАТА: Приготвехте ли си пръстените от раклата. И да внимавате да не ги изгубите  ей.

ГОЛЯМА ДЪЩЕРЯ: Няма, няма.

Идват момите от махалата. 
 
МОМА: Добър ден.

СТОПАНКАТА: Добре сте ни дошли. Хайде вие идете до чешмата да си видите късмета , пък аз ще влизам в къщи да си шетам за довечера.

Момите вземат менчето и отиват до чешмата.Наливат менчето при пълно мълчание 
Нареждат се около него.
 
МОМА: Коя от нас е най малка? 

МАЛКА МОМА : Аз, аз  . Тая година аз ще вадя пръстените.

Минава с менчето край момите и те си пускат вътре пръстените
Момите пеят: Царвул стяга, въз дол бяга! 

                           Дай Ладо ле! 

                           Бръкни моме –извади пръстен! 

                           Дай Ладо ле!

Малката мома изважда от менчето един от пръстените и го вдига високо 
 
МОМИТЕ : На  ……………… е ще вземе хайдутин.

Момите пеят: Босо зайче на пъртина!

                           Дай Ладо ле! 

                           Бръкни моме –извади пръстен! 

                           Дай Ладо ле!

Малката мома изважда от менчето един от пръстените и го вдига високо 
 
МОМИТЕ : На  ……………… е ще вземе  сирак.

Момите пеят: Шита риза, недошита!

                           Дай Ладо ле! 

                           Бръкни моме –извади пръстен! 

                           Дай Ладо ле!

Малката мома изважда от менчето един от пръстените и го вдига високо 
 
МОМИТЕ : На  ……………… е ще  се ожени рано.

Момите пеят: Гривни звекат под възглаве!

                           Дай Ладо ле! 

                           Бръкни моме –извади пръстен! 

                           Дай Ладо ле!

Малката мома изважда от менчето един от пръстените и го вдига високо 
 
МОМИТЕ : На  ……………… е ще  се ожени за богат ерген

Стопанката излиза от къщата.
СТОПАНКАТА: Напяхте ли си пръстените. Хайде дано да ви е на късмет. Прибирайте се сега по къщите си че е много студено. И много здраве да носите на майките си.

Момичетата си тръгват. Стопанката и дъщерите й започват да приготвят софрата . Внасят баница с късмети, пита, и др.
Влизат и стопанинът и сурвакарчетата.  Едно от малките момчета кихва. 
СТОПАНКАТА: Май си изстинал днес.

СТОПАНЪТ: Не знам  дали е изстинал , ама за него ще е първото агне тази година.

Всички се нареждат край софрата. Стопанинът кади. Ядат . Накрая разчупват баницата с късметите.Всеки казва какъв късмет му се е паднал.
 
Стават орисниците : 
ПЪРВА ОРИСНИЦА: Видяхме как някога са се посрещали коледните и новогодишните празници.

ВТОРА ОРИСНИЦА   Сито и честито.

ТРЕТА ОРИСНИЦА  Същото пожелаваме и на всички вас

ПЪРВА ОРИСНИЦА: Весело посрещане на празниците

ВТОРА ОРИСНИЦА   Здраве и берекет

Всички се нареждат зад тях
 ВСИЧКИ ЗАЕДНО : Спорна и честита Нова година.

 

 
